Paîs Basc: e cres inmò la repression cuintri de çampe indipendentiste
Su ordin dal judiç de “Audiencia Nacional”, Baltasar Garzón, e je stade arestade la sindiche di Arrasate, Ino Galparsoro. La decision e je stade cjapade nancje une setemane daspò che la mozion cuintri di jê sostignude dai partîts spagnoliscj e dal PNV e jere stade boçade de maiorance dai conseîrs dal Comun basc. La candidature de Galparsoro e jere une di chês che, tes aministrativis dal 2007, no jere stade improibide des autoritâts spagnolis che a vevin impedît a cetantis listis leadis ae çampe indipendentiste basche di presentâsi aes elezions. Cuant che, ai 8 di Fevrâr di chest an, il stes Garzón al veve decidût di suspindi lis ativitâts di ANV (Azion Nazionaliste Basche) al veve ancje sclarît che lis ativitâts davueltis dai elets di chel partît inte suaze des lôr incarghis istituzionâls no vevin di jessi calcoladis tra chês impedidis ai membris di ANV. Cun di fat, in câs contrari, si varès blocade la ativitât istituzionâl des aministrazions là che i citadins a vevin elet conseîrs dal partît nazionalitari basc. Cul arest de sindiche di Arrasate, Garzón al mostre di vê cambiât idee dal moment che la acuse di “colaborazion cun organizazion teroriste” e di “violazion de sospension des ativitâts di ANV” si poie dome su la ativitât davuelte de Galparsoro tant che prime citadine dal so Comun. Cun di plui, cun cheste decision si vierç la strade pal arest di altris 432 conseîrs elets tal 2007 tes filis di ANV e pal bloc des ativitâts aministrativis tai Comuns là che i rapresentants nazionalitaris a son al guvier. Denant di cheste decision si son tignudis diviersis manifestazion di solidarietât cu la sindiche arestade sei in Arrasate che in altris localitâts baschis. “Cemût si puedial clamâ democrazie un sisteme là che si impresone un sindic parcè che al fâs il lavôr che i eletôrs lu àn votât par che al fasi?” a àn declarât i rapresentants de çampe indipendentiste basche, che a àn dite che par cjatâ alc dal gjenar si à di tornâ al ’36 cuant che i franchiscj a impresonavin e a fusilavin i sindics.
Lis ultimis setemanis, intal Paîs Basc, a son stadis segnadis de violence: di une bande cui atentâts (cence muarts) che la organizazion armade basche ETA e à fat il prin di Mai cuintri des sedis di partîts e sindacâts spagnoliscj, e di chê altre cui atacs de polizie autonomiche cuintri de manifestazion che si è davuelte ai 26 di Avrîl a Durango par celebrâ i 30 agns de nassite di Herri Batasuna (moviment di riferiment de çampe indipendentiste basche vuê metût fûr leç des autoritâts spagnolis) e che a àn puartât al arest e al feriment di diviers dai partecipants.
fur_Latn fur_Latn fur_Latn